**Paradise-dokumentene** er en dokumentlekkasje på 13,4 millioner dokumenter om offshore-investeringer som ble kjent og offentliggjort i 2017. Dokumentene var lekket fra advokatfirmaet Appleby, formuesforvalteren Asiaciti Trust og 19 andre selskapsregistre.

Noen av personene som er navngitt i lekkasjen er Wilbur Ross, handelsminister i Donald Trumps regjering; Stephen Bronfman, rådgiver for Canadas statsminister Justin Trudeau; Elizabeth II av Storbritannia og tidligere borgermester i Barcelona Xavier Trias. 1000 nordmenn er omtalt i dokumentene.

Den tyske avisen *Süddeutsche Zeitung* fikk først tak i dokumentene, og delte dem videre med snaut 100 andre aviser gjennom ICIJ, et internasjonalt nettverk for gravende journalistikk. Det var også *Süddeutsche Zeitung* som først fikk tak i Panama-dokumentene, en dokumentlekkasje i april 2016 om personer som hadde plassert formuer i «skatteparadiser».

I Norge var det Aftenposten som tok del i det internasjonale samarbeidet. Avisen avslørte blant annet hvordan over 100 millioner kroner i offentlige midler var forsvunnet i selskapsnettverket til en Interpol-etterlyst forretningsmann. og at et vikarbyrå som hadde de fleste inntektene fra norske kommuner hadde pengespor som førte til Malta. Ifølge Aftenposten er det over 1000 norske navn som kan knyttes til dokumentene i Paradise-lekkasjen.

ICIJ og de internasjonale partnere har mottatt flere priser for arbeidet med Paradise-dokumentene.

Navngitte firmaer
-----------------

Facebook, Apple, Microsoft, EBay, Glencore, Uber, Nike, Walmart, Allianz, Siemens, McDonald’s og Yahoo! er blant bedriftene som eier andeler i offshoreindustri ifølge dokumentene. Det norske «Oljefondet» eier tre prosent av Glencore, som knyttes til korrupsjon i Kongo. Investeringen var fondets mest lønnsomme etter Shell i 2016.

Ifølge avisen *The Express Tribune* har «Apple, Nike og Facebook spart flere milliarder dollar ved å bruke offshorebedrifter».

Se også
-------

* Panama-dokumentene
* Center for Public Integrity

Referanser
----------

1. 1 2  «120 internasjonale politikere og 1000 nordmenn knyttes til skatteparadiser i ny lekkasje». *Aftenposten*. Besøkt 5. november 2017.
2. ↑  «120 offentlige millioner ble investert i selskap med svindeletterlyst eier – pengene forsvant i udokumenterte betalinger og skatteparadiser». *Aftenposten*. Besøkt 23. april 2018.
3. ↑  «200 norske kommuner har hatt avtale med vikarbyrå som kobles til skatteparadis». *Aftenposten*. Besøkt 23. april 2018.
4. ↑  «120 internasjonale politikere og 1000 nordmenn knyttes til skatteparadiser i ny lekkasje». *Aftenposten*. Besøkt 23. april 2018.
5. ↑  «ICIJ's Awards - ICIJ». *ICIJ* **(engelsk)**. Besøkt 23. april 2018.
6. ↑  (www.dw.com), Deutsche Welle. «Paradise Papers expose tax schemes of global elite | News | DW | 05.11.2017». *DW.COM* **(engelsk)**. Besøkt 6. november 2017.
7. ↑  Obermaier, Frederik; Obermayer, Bastian (5. november 2017). «So lief die SZ-Recherche». *sueddeutsche.de* **(tysk)**. ISSN 0174-4917. Besøkt 6. november 2017.
8. ↑  «Oljefondet har tjent stort på selskap som kobles til korrupsjon i Kongo». *Aftenposten*. Besøkt 6. november 2017.
9. ↑  «Paradise Papers reveal hidden wealth of global elite - The Express Tribune». *The Express Tribune* **(engelsk)**. 6. november 2017. Besøkt 6. november 2017.